Mawar

Mawar () atau ros () merupakan sejenis tumbuhan berbunga dan saka digolong dalam genus Rosa keluarga Rosaceae; Tanaman ini berasal dari kawasan subtropika Hemisfera Utara; sebahagian kecil spesies dari Asia Selatan dan sebahagian spesies besar mawar dari tanah besar China dan sebahagian spesies lainnya dari benua Eropah. 
Ia sering ditanam sebagai hiasan.

Bunga mawar adalah salah satu jenis pokok bunga yang telah lama dikenali oleh masyarakat Melayu. Ia disebut dalam Hikayat Bayan Budiman yang ditulis sekitar 1370-an. Bunga mawar berbau harum, biasanya mawar kampung mempunyai bau yang paling kuat. Dalam kebudayaan-kebudayaan Barat dan Melayu, bunga mawar melambangkan cinta.  Bunga ini pernah dicadangkan sebagai bunga kebangsaan Persekutuan Tanah Melayu tidak lama selepas ia dimasyhurkan kemerdekaannya sebelum dikalahkan dari bunga-bunga lain oleh bunga raya pada 1960.

 Etimologi 
Perkataan "mawar" menyerap daripada  mā' al-ward "air mawar". Kata ward dalam bahasa Arab seasal dengan kata bahasa Parsi Kuno wrd- (wurdi).

 Taksonomi 
Nama genus Rosa (yang diserap menjadi "ros" daripada perkataan rose dalam bahasa Inggeris) dijejak semula kepada bahasa Latin berasal daripada kata bahasa Yunani  rhódon juga meminjam daripada kata bahasa Parsi Kuno tersebut.

 Botani 
Pokok bunga mawar renek, menjalar atau memanjat menggunakan daunnya. Sehelai daun berukuran 5 hingga 15 sentimeter dengan tepi bergerigi, 3–13 helai disusun secara berselang-seli pada satu batang. Bawah batangnya ada beberapa duri. 

Bunga kebanyakan spesies mawar mempunyai lima kelopak kecuali spesies Rosa sericea yang hanya ada empat kelopak. Setiap kelopak dibahagikan kepada dua lekuk berbeza biasanya berwarna putih atau merah jambu, tetapi beberapa spesies ada kelopak kuning, merah, atau ungu. Setiap kelopak bunga turut mempunyai salut bunga di bawahnya.

 Baka 
 R. gigantea 
Penyumbang baka mawar dengan kelopak bunga besar, Rosa gigantea merupakan spesies mawar asli utara India, utara Myanmar dan selatan China. Ia berkelopak 5, berwarna putih, kuning atau krim. Bersesuaian dengan namanya gigantea yang bermaksud gergasi, mawar ini merupakan spesies mawar terbesar di dunia.

 Penanaman 
 Penyakit 
Mawar merupakan tanaman yang amat mudah diserang penyakit. Antara penyakit yang boleh membunuh pokok mawar ialah:

 Kutu Thrip halus yang menghisap nutrien pokok. Tanda-tanda dan kesan adalah seperti kecacatan (kerinting) pada pucuk dan bunga, pucuk yang terbantut, daun "terbakar" dan seterusnya mati. Antara langkah kawalan yang selamat digunakan ialah menggunakan semburan racun perosak berasaskan air (water base pesticide) yang disembur seminggu sekali sehingga simptom penyakit berkurangan. Sekiranya tidak berkesan pokok yang berada pada peringkat sangat teruk, haruslah ditogelkan daun, bunga dan dahannya, dipangkas lalu dibakar atau dibungkus dengan plastik untuk dibuang jauh dari pokok.
 Bintik hitam iaitu penyakit musim hujan yang lebih bahaya dari thrip; biasanya apabila diserang, potensi daya tahan hanya sekitar 50-50 untuk pokok terus hidup atau mati.
 Serangan penyakit kulapuk atau kulat. Spora kulat boleh bercambah apabila daun atau batang dalam keadaan lembab atau basah. Pencegahan pentingnya termasuklah seperti menyiram air hanya pada akar.

 Pembajaan 
Pokok mawar amat menggemari baja najis ayam. Pokok akan jadi subur dan gemuk (itu pun kalau tiada penyakit).

Pokok mawar juga amat menggemari makanan tambahan seperti kulit udang, pisang dan telur, dan air basuhan ikan.

 Subgenus dan spesies 
 Subgenus 
Genus Rosa atau mawar mempunyai sekitar 140-180 spesies dan dipecahkan kepada empat subgenus:

 Hulthemia (dahulunya Simplicifoliae) terdiri dari dua spesies dari barat laut Asia iaitu Rosa persica dan Rosa berberifolia.
 Hesperrhodos (bahasa Yunani: Mawar barat) mengandungi spesies Rosa minutifolia dan Rosa stellata dari Amerika Utara.
 Platyrhodon (bahasa Yunani: Mawar mengelupas) mengandungi spesies tunggal dari Asia timur iaitu Rosa roxburghii.
 Rosa (pemakaian subgenus; lebih tepatnya Eurosa) dipecahkan kepada 11 ceraian (section).
 Banksianae -- Mawar putih dan kuning dari China.
 Bracteatae -- dua genus dari India dan satu dari China.
 Carolinae – Mawar putih, merah muda, dan merah muda terang dari Amerika Utara.
 Chinensis – Bunga putih, merah muda, kuning, merah dan bandung (bercampur warna) dari China dan Burma.
 Gallicanae – Bunga merah muda hingga merah lembayung dari barat Asia dan Eropah.
 Gymnocarpae – Satu spesies di barat Amerika Utara iaitu Rosa gymnocarpa, selebihnya dari Asia timur.
 Laevigatae -- Spesies tunggal berwarna putih dari China.
 Pimpinellifoliae – Mawar putih, merah muda, kuning terang, mauve dan bertompok dari Asia and Eropah.
 Rosa ( sect. Cinnamomeae) – Mawar putih, merah muda, lembayung, kertau, merah lembayung dan merah kecuali dari Afrika utara.
 Synstylae -- Mawar putih merah muda dan merah lembayung kecuali dari Afrika utara.

 Spesies 

 Kegunaan 
Kelopak bunga mawar boleh dimakan mentah atau dimasak dalam lauk atau digoreng bersalut tepung.

Kelopak-kelopak ini juga diseduh atau direndam dalam air panas dibuat air mawar. Air mawar banyak digunakan dalam masakan Asia Barat terutamanya dalam membuat halwa, ia bahan biasa dalam minyak wangi, dan ia digunakan dalam upacara-upacara berbilang agama seperti menguruskan jenazah.

Galeri

 Lihat juga 
 Senarai pokok

Rujukan

 Pautan luar 
 http://agrolink.moa.my/doa/bdc/bungaros.html 
 http://www.bharian.com.my/m/BHarian/Sunday/Lanskap/20060212132735/Article/ 
 Roseraie du Val-de-Marne (France)

Mawar
Kategori:Bunga